钦定古今图书集成/明伦汇编/氏族典/第421卷 > 《廖用贤尚友录》 > 尹昌隆
## 钦定古今图书集成/明伦汇编/氏族典/第421卷 > 《廖用贤尚友录》 > 尹昌隆

按《明外史解缙传》：“尹昌隆，字彦谦，泰和人。洪武中，进
士及第，授修撰，改监察御史。建文元年，京师地震。昌
隆疏言：奸人专政，阴盛阳微，谪见于天。执政大怒，斥
为福宁知县。未几，中使诬昌隆诅咒，下狱，事白，得释。
燕王入京师，授北平按察司知事。永乐二年，册立皇
太子，授左春坊中允，随事匡谏，太子甚重之。后改礼”
部主事。尚书吕震用事，当其独处精思，官属无敢白
事者。昌隆以事白，震怒，拂衣去。昌隆退，白东宫，取令
旨行之。震大怒，奏“昌隆潜蓄无君心”，乃逮下狱。寻遇
赦复官。父忧起复。震理前奏，系昌隆锦衣卫狱。后数
年，谷王谋反，辞连昌隆，置极刑死，夷其族。